钦定古今图书集成/理学汇编/学行典/第198卷 > 李道宗
## 钦定古今图书集成/理学汇编/学行典/第198卷 > 李道宗

按《宁波府志》：“李道宗，字文奎，年七岁，父世显以吏员
入京，坐事戍甘肃，逾二十载。道宗既长，补弟子员。念
其父，日夜西望，号泣，告大父及母，欲往寻之。时值嘉
靖辛酉乡试，弗顾也。万里徒步，历三年，始抵玉关。夜
宿武安祠，梦神告曰：‘不出二日，当于凉州界见尔父
矣’。时世显为边帅记室，于涂中闻道宗语，问曰：‘汝南
人乎’？”对曰：“然。”遂相携入酒罏，贳酒叙乡曲，言所从来，
知为父子，抱头相向泣。甘肃巡抚中丞知之，试以文
题，为《窃负》而逃，遵海滨而处。道宗文不属，草呈焉。中
丞曰：“一字一泪，佳士也。”欲以其父戍籍留应甲子秋
试。世显亦欲留，道宗长跪曰：“大父与吾母望父者，二
十馀年矣。儿行时，嘱谓见父宜早归。今既遇而淹留，
非初意也。”中丞知不可，强释世显戍籍，捐俸助之南
还。